**6-րդ կրթական հարթակ**

 **1-ին շաբաթ**

***Նախորդ դասի ստուգում/ծանոթություն։***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*
* Ծանոթանալ աշակերտների հետ, հարցերի օգնությամբ քննարկել ամառային արձակուրդները
* **Քերականություն -** Կրկնել պարզ, բարդ, ածանցավոր բառերի սահմանումն ու կազմությունը, հոմանիշների, հականիշների դացատրությունը և տառ, բառ, նախադասություն հասկացությունները։
* ***Պարզ բառեր*** *– միայն արմատից կազմված բառեր։ Օրինակ՝ մարդ, տուն*
* ***Բարդ բառեր*** *– երկու և ավելի պարզ բառերից կազմված բառեր։ Օրինակ՝ գույնզգույն, գրքասեր, հազարագանձ*
* ***Ածանցավոր բառեր*** *– արմատից և ածանծից կազմված բառեր։ Օրինակ՝ հազարավոր, մայրական, գրական։*
* ***Հոմանիշներ***  *- իմաստով մոտ բառեր։ Օրինակ՝ գեղեցիկ – սիրուն*
* ***Հականիշներ*** *– Իմաստով հակառակ բառեր։ Օրինակ՝ հեռու – մոտիկ*
* ***Նախադասություն*** *– իմաստ արտահայտող բառերի խումբը կոչվում է նախադասություն։ Օրինակ՝ Աշնան մեղմ քամին օրորում էր ծառի տերևները։*
* ***Բառ*** *– իմաստ արտահայտող տառերի խումբը կոչվում է բառ։ Օրինակ՝ տուն։*
* *Բառը կազմված է տառերին, նախադասությունը կազմված է բառերից։*

***Նոր դաս։***

* **ԴԳ, Մայրենի 5, էջ 4 - «Խոսք իմ որդուն» Սիլվա Կապուտիկյան**
* **Բառագիտություն –** *աճյուն, մրմնջալ, պատգամ, մագաղաթ, ոսոխ*բառերի բացատրությունները, թեմատիկ հոմանիշներն ու հականիշները
* **Քերականություն –** հնչյունաբանության հիմունքները (էջ 6)
* **Մշակույթ -** Մատենադարան

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

***Խոսք իմ որդուն /Սիլվա Կապուտիկյան/ /էջ 4/* ։**

1. Ինչու՞ է մեր լեզուն կոչվում «մայրենի»։
2. Ո՞վ է բանաստեղծության հեղինակը։
3. Քո կարծիքով ինչու՞ է բանաստեղծն այդպիսի խիստ պատգամ տալիս։ Բանաստեղծության մեջ գտիր կարծիքիդ հիմնավորումը
4. Հնարավո՞ր է արդյոք մոռանալ մորը։ Ինչու՞։
5. **Ուղղագրական բառեր** – այսօր, դարձնել, խռովահույզ, օրորոց, բարձր
* Աշակերտների հետ քննարկել «մայրենի լեզու» արտահայտության իմաստը։ Նշել, որ «մայրենի» կարող է կոչվել այն լեզուն, որ մեզ փոխանցվել է դեռևս մեր մայրերի կողմից։ Նաև արտահայտության հիմքում կարելի է տեսնել այն գաղափարը, որ հայոց լեզուն հաճախ հոգատար մոր դեր է խաղացել մեր ազգի պետականության բացակայության պայմաններում՝ պահպանելով մեր ինքնությունը։
* Բանաստեղծության հեղինակը Սիլվա Կապուտիկյանն է։
* Աշակերտների պատասխանները։
* Աշակերտների կարծիքները։

**Բառագիտություն**

* Սովորել հետևյալ բառերի բացատրությունները՝
* Աճյուն – շիրիմ, գերեզման
* Մրմնջալ – ցածր ձայնով խոսել
* Պատգամ – խորհուրդ, խիստ պահանջ, հրաման, պատվիրան
* Մագաղաթ – կենդանու մշակված մորթի, որն օգտագործվել է որպես թուղթ
* Ոսոխ – թշնամի
* Սովորել հետևյալ բառերի հոմանիշները
* *անաղարտ – մաքուր*
* *պանդուխտ – վտարանդի*
* *սիրասուն – սիրելի*
* *ալեհեր – սպիտակամազ*
* *ոսոխ - թշնամի։*
* Սովորել հետևյալ բառերի հականիշները
* *մրմնջալ – բղավել*
* *դնել – վերցնել*
* *դարավոր – նոր*
* *վճիտ – պղտոր*
* *մանկանալ - ծերանալ։*
* Արտագրել **այսօր, դարձել, խռովահույզ, օրորոց, բարձր** բառերը և ուշադրություն դարձնել ուղղագրությանը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Անսխալ կարդալ տեքստը, վերարտադրել սեփական խոսքերով և պատասխանել նյութին վերաբերվող հարցերին
* բացատրել հանձնարարված բառերը
* ներկայացնել բանաստեղծության հերոսներին և հիմնական գաղափարը
* մասնակցել խմբային աշխատանքին:

**Քերականություն- Հնչյունաբանություն (էջ 6):**

**Հարցեր և առաջադրանքներ առարկայի չափորոշչային նվազագույն պահանջների կատարումը** ստուգելու համար.

* Ի՞նչ է հնչյունը՝ ձա՞յն, թե՞ գիր:
* Քանի՞ հնչյուն ունի հայերենը։
* Քանի ՞ հնչյուն և քանի տառ կա նշված բառերում:
* Քանի տեսակ են լինում հնչյունները և որո՞նք են։
* Քանի՞ ձայնավոր և քանի՞ բաղաձայն հնչյուն ունի հայերենը։ Որո՞նք են։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

* Հայերենն ունի 36 հնչյուն։
* ***Տառը*** գրում ենք և կարդում, ***հնչյունը*** լսում ենք և արտասանում։ Օրինակ՝
	+ Կատու – 4 տառ, 4 հնչյուն
	+ Երեք – 4 տառ, 5 հնչյուն
	+ Ոզնի – 4 տառ, 5 հնչյուն
* Հնչյունները լինում են երկու տեսակ՝ ձայնավոր հնչյուններ, որոնք երկար են արտասանվում, և բաղաձայն հնչյուններ, որոնք կարճ և «ը» տառի օգնությամբ են արտասանվում:
	+ Հայերենը ունի 6 ձայնավոր հնչյուն` ***ա, ի, ու, է, օ, ը***, որոնք գրվում են 8 տառով։ ***Է*** հնչյունի համար ունենք 2 տառ՝ ***է, ե***, իսկ ***օ*** հնչյունի համար՝  ***օ***, ***ո։***
	+ Հայերենը ունի 30 բաղաձայն հնչյուններ՝ ***բ, գ, դ, զ, թ, ժ, լ, խ, ծ, կ, հ, ձ, ղ, ճ, մ, յ, ն, շ, չ, պ, ջ, ռ, ս, վ, տ, ր, ց, փ, ք, ֆ***

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Հիշել հայերենի տառերի և հնչունների քանակը,
* Տարբերել հնչյունը տառից
* Տարբերել հնչյունների տեսակները և բացատրել տարբերությունը
* Հաշվել բառում եղած հնչյունները:

**Մշակույթ** – Մատենադարան։ Դասանյութը՝ աշխատանքային փաթեթում։

**Հարցեր և առաջադրանքներ**

* Ի՞նչ բաղադրիչներից է կազմված «Մատենադարան» բառը։ Ի՞նչ են նշանակում այդ բաղադրիչները։
* Ի՞նչպես են մարդիկ հնում գրքեր գրել։ Ինչպե՞ս են անվանել այդ գրքերը։
* Ի՞նչ է մագաղաթը և ինչի՞ համար է օգտագործվում։
* Ու՞մ էին անվանում գրիչներ և ծաղկողներ։
* Ի՞նչ է Մատենադարանը և ինչպե՞ս են նրան երբեմն անվանում։
* Ինչպե՞ս են մարդիկ երբեմն փրկել հին ձեռագրերը։
* Մատենադարանը կազմված է *«մատյան», որը հնում նշանակել է «գիռք» և «դարան» բառերից, որը նշանակել է «պահոց»։ Մատենադարանը գրապահոց է։*
* Հնում մարդիկ գրքերը գրել են ձեռքով, այդ պատճառով, գրքերը կոչվել են «Ձեռագիր մատյաններ»
* ***Մագաղաթը*** պատրաստում էին հորթի կամ ուլի կաշվից։ Մագաղաթի վրա ձեռքով գրում էին տարբեր հեղինակների գրվածքները և գիրք կազմում։
* ***Գրիչները***՝ ձեռագրով մագաղաթին նյութեր գրողներն էին, իսկ ***ծաղկողները***՝ պատկերազարդ նկարիչները։
* ***Մատենադարան***ը հազարավոր ձեռագիր գրքերի թանգարան է։ Նրան երբեմն անվանում են ***ձեռագրատուն***։
* Հնում մարդիկերբեմն իրենց կյանքի գնով են փրկել ձեռագրերը։ Տնից տուն են ընկել, փող են հավաքել՝ թշնամու կամ օտարների ձեռքից փրկել են ձեռագրերը։